ธปท.ปรับโครงสร้างบุคลากร รับการเงินยุคดิจิทัล
ในยุคที่บริการทางการเงินสะดวกรวดเร็วด้วยปลายนิ้ว เพราะมีเทคโนโลยีการเงินใหม่ๆ (ฟินเทค)
7 ม.ค. 2560

โดย...พรสวรรค์ นันทะ
ในยุคที่บริการทางการเงินสะดวกรวดเร็วด้วยปลายนิ้ว เพราะมีเทคโนโลยีการเงินใหม่ๆ (ฟินเทค) ออกมาตอบสนองให้ทันความต้องการของประชาชนผู้ใช้บริการ ทำให้งานด้านการกำกับดูแลสถาบันการเงินของธนาคารแห่งประเทศไทย (ธปท.) ที่เน้นดูแลคุ้มครองผู้บริโภคมากขึ้น จำเป็นต้องรับโครงสร้างของบุคลากรให้มีควมรู้ความสามารถให้เท่าทันบริการใหม่ๆ ในยุคดิจิทัลมากขึ้น
วิรไท สันติประภพ ผู้ว่าการ ธปท. กล่าวว่า ธปท.ก็เหมือนหน่วยงานราชการหลายๆ หน่วยงาน ที่มีปัญหาเรื่องมีบุคลากรที่เป็นคนยุคเก่ามากกว่ายุคใหม่ที่คุ้นเคยกับเทคโนโลยีมากกว่า และขาดบุคคลที่มีความรู้ความเชี่ยวชาญเฉพาะด้านไอทีบ้าง ในช่วงวิกฤตและหลังวิกฤตปี 2540 ธปท.ไม่ได้รับคนเพิ่ม แต่พอผ่านวิกฤตไปได้ 20 ปี ผู้ที่จบมหาวิทยาลัยระดับปริญญาตรีและปริญญาโท ช่วงอายุ 22-23 ปี ก็เริ่มเข้ามามากขึ้น ทำให้อายุคนช่วง 30 ปีต้นๆ ถึง 40 ปีต้นๆ อาจมีสัดส่วนมากกว่ากลุ่มอายุอื่น
สำหรับปัญหาบุคลากรโยกย้ายออกไปทำงานที่อื่นก็มีอยู่บ้างตามปกติ เมื่อเศรษฐกิจฟื้นตัว มีการแข่งขันในตลาดแรงงานมากขึ้น คนที่อยู่ในช่วงนี้มีการขยับขยายออกไป ทำให้โครงสร้างองค์กรด้านเศรษฐกิจ มีคนช่วงอายุ 30-35 ปี ในสัดส่วนที่น้อยเมื่อเทียบกับคนรุ่นใหม่ๆ ที่เข้ามา แต่ช่วงหลังสายทรัพยากรบุคคลและพัฒนาองค์กรสามารถรับคนรุ่นใหม่ๆ ได้มากขึ้น ทำให้กลุ่มคนยุคใหม่เข้ามาร่วมงานกับกลุ่มคนในช่วงอายุ 50 ปีได้ดีขึ้น
วิรไท กล่าวว่า ธปท.ค่อนข้างให้ความสำคัญกับการดูแลพนักงาน เพราะพนักงาน ธปท.ต้องรู้ลึกและรู้รอบ เพื่อให้ ธปท.ก้าวสู่ Internal Excellent หรือความเป็นเลิศของธนาคารกลาง ของแบงก์ชาติเอง เพื่อตอบโจทย์ความท้าทายใหม่ การพัฒนาความสามารถขององค์กรให้เท่าทันกับความท้าทายใหม่ๆ จะเกิดขึ้นในหลายมิติ พนักงาน ธปท.จึงต้องเข้าใจเศรษฐกิจ เข้าใจธุรกิจ และต้องใช้เทคโนโลยีเป็นและเก่งมากขึ้น เพราะเทคโนโลยีจะเป็นหัวใจหลักของงานที่ทำ ไม่ว่าด้านการวิเคราะห์ข้อมูล หรือ Data Analytic การติดตามดูแลการใช้เทคโนโลยีอย่างต่อเนื่อง ระบบชำระเงิน หรือเพย์เมนต์ฟินเทค เรื่องเทคโนโลยีจึงเป็นเรื่องสำคัญ
ผู้ว่าการ ธปท. ยกตัวอย่างว่า ในเรื่องการประมวลผลและวิเคราะห์ข้อมูลที่เป็นบิ๊กดาต้านั้น ต่อไปอาจจะไม่ใช่นักเศรษฐศาสตร์ที่ดู แต่เดิมนักเศรษฐศาสตร์พอเห็นข้อมูลสถิติ คือ ข้อมูลภาพรวม ไม่ใช่ข้อมูลรายรายการ หรือการเอาข้อมูลเป็นร้อยรายการมาทำให้เหลือรายการเดียว ซึ่งเป็นสิ่งที่นักเศรษฐศาสตร์ถูกเทรนมา แต่พอทำบิ๊กดาต้าที่ต้องเอาข้อมูลเป็นล้านๆ ข้อมูลมาทำให้เป็นร้อยๆ มิติ ซึ่งเป็นคอนเซ็ปต์ใหม่ เป็นทักษะใหม่ที่ ธปท.กำลังสร้างคน หาผู้รู้จากภายนอกเข้ามา หรือทำงานร่วมกับมหาวิทยาลัย สร้างคน สร้างฐานข้อมูล โดยทำงานเป็นทีม มีทั้งฐานข้อมูล ไอที เจ้าของโจทย์ เป็นต้น
“เราโชคดีว่าบุคลากรที่เข้ามาทำใหม่เห็นความแตกต่างขององค์กรกำกับที่แตกต่างกับการทำงานในบริษัทเอกชน เพราะบทบาทของธนาคารกลางมีงานเชิงนโยบายค่อนข้างมาก เป็นเรื่องส่วนรวม ทำให้จุดเริ่มต้นคนที่เลือกมาต้องเห็นความสำคัญของงานด้านนโยบาย ฉะนั้นเราต้องรักษาให้เขาเห็นว่าสามารถเติบโตในสายงานของเขาได้ และทำหน้าที่การกำกับได้อย่างเท่าทัน และมีโอกาสได้เรียนรู้งานใหม่ มีงานที่หลากหลายและท้าทายมากขึ้น ซึ่งไม่ใช่แค่เรื่องเงินหรือผลตอบแทนอย่างเดียว” ผู้ว่าการ ธปท. กล่าว
ขณะเดียวกัน ธปท.ก็จะส่งเสริมให้เกิดการทำงานที่เชื่อมโยงกับธนาคารกลางประเทศอื่นๆ มีโครงการที่ร่วมกับทั้งในประเทศและต่างประเทศ ที่จะทำให้บุคลากรมีประสบการณ์ทำงานที่หลากหลายและกว้างขึ้น และมีความรู้ความเชี่ยวชาญเป็นกระบวนการทำงานที่ต้องให้ยึดโยงและเท่าทันกับผู้บริโภคที่เป็นเจเนอเรชั่นยุคใหม่ด้วย
ด้าน ณัฐวุฒิ พงศ์สิริ ผู้ช่วยผู้ว่าการ สายทรัพยากรบุคคลและพัฒนาองค์กร ธปท. กล่าวว่า ปัจจุบันบุคลากรของ ธปท.ไม่เพิ่มขึ้น โดยมีจำนวนประมาณ 3,600 คน อายุเฉลี่ย 41 ปี พนักงานส่วนใหญ่เป็นคนยุคเจนเอ็กซ์ สัดส่วน 60-65% ส่วนพนักงานรุ่นใหม่อายุไม่เกิน 35 ปี มีประมาณ 20% ขณะที่พนักงานที่เป็นคนยุคเบบี้บูมที่จะทยอยเกษียณในเดือน ต.ค.ของทุกปี มีประมาณ 700 คน/ปี ทำให้ ธปท.สามารถรับพนักงานยุคใหม่มาทดแทนได้ทุกปี และสามารถควบคุมพนักงานให้อยู่ระดับ 3,000 กว่าคนได้
“ในส่วนของบุคลากรยุคใหม่ด้านไอทีที่จะมารองรับงานด้านการกำกับดูแลบริการทางการเงินใหม่ๆ ธปท.ทำทั้งการสร้างหรือพัฒนาขึ้นมา และการซื้อตัวมาจากภายนอกด้วย โดยการสร้างจะส่งไปเรียนเทคโนโลยีต่างๆ ส่วนที่รับใหม่เข้ามา ยอมรับว่ามีปัญหาบ้างในบางสายงานที่ยังขาดแคลนในด้านวิเคราะห์ข้อมูล แต่พยายามปรับการจ้างมาเป็นการจัดจ้าง ที่ให้ค่าตอบแทนดีขึ้น และจัดลักษณะงานเป็นช่วง ให้สามารถเจรจากับคนที่เชี่ยวชาญมาทำงานให้มีประสิทธิภาพมากขึ้นได้ แต่ก็ยังมีช่องว่างส่วนนี้อยู่บ้าง ซึ่งเป็นปัญหาทั้งภาพรวมของสายงานด้านนี้ ไม่ใช่ปัญหาเฉพาะของ ธปท.” ณัฐวุฒิ กล่าว
จะเห็นได้ว่าองค์กรอย่าง ธปท.มีการปรับโครงสร้างบุคลากรให้เป็นยุคใหม่ เป็นผู้ที่มีความสามารถด้านงานเทคโนโลยีมากขึ้น ส่วนประสิทธิภาพในการกำกับดูแล ไม่ให้มีการเอาเปรียบผู้บริโภคจากผู้ให้บริการทางการเงินใหม่ๆ ได้เพียงใด ต้องติดตามกันต่อไป